Martin Lidegaard (RV), 2013-05-30:
Mange tak til ordførerne for kommentarerne til lovforslaget.
Som vi har hørt, var det en præmis for at indgå aftalen om en strategi for solceller tilbage i november og vedtagelsen af lov nr. 1390 lige op til jul, at den nye støtteordning skulle tilgodese og ensarte de økonomiske vilkår for etablering af solceller i forskellige boligformer.
Sagt på godt dansk: Hvis man bor i en lejebolig i Danmark eller i en andelsbolig eller i en etagebolig, som rigtig mange danskere gør, skal man naturligvis have lige så meget mulighed for at kunne få glæde af solceller, som hvis man er heldig at have et parcelhus.
Det var i den forbindelse et ønske, at de lovgivningsmæssige barrierer, der er i elafgiftsloven, elforsyningsloven, lejeloven og almen lejeloven, der hindrede lejere i at nettoafregne på lige vilkår med ejere og andelshavere, skulle fjernes.
Derfor indeholder lovforslaget ændringer af lov om afgift på elektricitet, lov om leje, lov om leje af almene boliger m.v. og lov om elforsyning.
Lovforslaget fremsættes med henblik på at give lejere eller udlejere på lejernes vegne i almene såvel som private udlejningsejendomme mulighed for at kunne nettoafregne deres individuelle elforbrug.
Lovforslaget omfatter også erhvervslejere og erhvervsudlejere.
Det foreslås desuden præciseret i lejelov og almen lejelov, at ikke alene el til opvarmning, men også el til andre formål end opvarmning kan opkræves særskilt som tillæg til huslejen.
Jeg vil gerne udtrykke min tilfredshed med, at lovforslaget er blevet så godt modtaget af interessenterne.
Reaktionerne på høringen har været overvejende positive og tyder på, at lovforslaget vil få den ønskede effekt, altså at lejerne får samme mulighed for at bidrage til den grønne omstilling, som ejerne allerede har.
Til de enkelte ordføreres bemærkninger vil jeg blot anføre to kommentarer.
Hr. Per Clausen bemærker jo rigtig, at det har taget lidt tid at få det her på plads, og jeg tror, at alene den opremsning af love, vi skulle igennem, og som jeg har givet her i dag, giver en idé om det.
Der var et syndigt rod, for at sige det ligeud, på det her område.
Der var mange forskellige regler, praksisser, og dem har vi fået ryddet op i og skabt et godt grundlag.
Det vil jeg også gerne takke de andre involverede ministerier for at have bidraget til.
Det kan jeg godt fortælle hr. Villum Christensen: Den er grøn.
Det er jo, fordi vi i det her land har besluttet os for ikke alene at skulle blive fri af fossile brændsler og for import af fossile brændsler, men vi har også bestræbt os på, at det skal ske omkostningseffektivt.
Og som vi diskuterede på samrådet her i formiddags, så burde man jo i den bedste af alle verdener lægge afgifter på alt det, der sviner, forurener, giver klimaproblemer, og så skulle de andre rene teknologier nok give sig selv.
Men sådan fungerer verden jo altså ikke, fordi vi er på et globalt marked med global konkurrence, og derfor er der grænser for, hvor meget vi kan beskatte vores olie, gas, energi osv., og derfor har vi det her, kan man sige, i virkeligheden lidt kunstige tilskud til nogle af de vedvarende energikilder.
Sådan er det.
Når man er i sådan en verden, der ikke er perfekt, kan man jo vælge, om man vil læne sig tilbage og sige, at det var søreme ærgerligt, og så gør vi ingenting, eller om man siger, at så gør vi dog det næstbedste, nemlig sørger for, at der sker en grøn omstilling og sørger for, at den sker så omkostningseffektivt som muligt.
Når det er sagt, var jeg jo utrolig glad for at høre, at hr. Villum Christensen glæder sig lige så meget som mig til at få resultatet af alle de analyser, vi har igangsat, og glæder sig til at se konturerne af et nyt grønt, effektivt, billigt energisystem i Danmark.
Og jeg vil sige noget om opbakning.
Måske er det næsten at gå for langt, og det er ikke, fordi jeg vil lægge hr. Villum Christensen nogle ord i munden, han ikke har sagt, men det er jo lige før, at man kunne have forhåbning om, at når vi har dette fremtidsbillede, denne krystalklare vision, så kan det være, at vi får 100 pct. af Folketinget bag og ikke kun 95 pct.